Eva Børresen

Eva Elisabeth Børresen (født 29. november 1920, død 3. september 2022) var en tyskfødt norsk keramiker.

Liv og virke 
Hun var utdannet ved Akademie für Angewandte Kunst i Stuttgart i årene 1937–1939, og flyttet til Norge etter å ha giftet seg med nordmannen Runar Børresen.

Hun ble en etablert kunsthåndverker i Norge, og ble innkjøpt blant annet til Nasjonalgalleriet, Nordenfjeldske Kunstindustrimuseum i Trondheim og Vestlandske Kunstindustrimuseum i Bergen. I 1954 vant hun og ektemannen en gullmedalje på kunsttriennalen i Milano for en dobbelt tekanne og et kabaretsett i keramikk og tre.

Etter å ha bodd mange år i Trondheim, flyttet hun til Bergen, hvor hun ved siden av sin egen kunstneriske virksomhet også ble en høyt verdsatt lærer i keramikk. Fra 1960 til 1964 var hun formingslærer på en ungdomsskole i Bergen; fra 1976 til 1978 var hun avdelingsleder ved kunsthåndverksskolen i Bergen.

Familie 
Eva Børresen var mor til forfatteren Bibbi Børresen, svigermor til forfatteren Klaus Hagerup og mormor til forfatterne Hilde Hagerup og Hanne Hagerup.

Referanser 

Norske keramikere
Nordmenn av tysk opphav
Nordmenn født i Tyskland
Norske hundreåringer
personer fra Berlin